Alkohol og motion i Skagen. Roséløb hitter.

I dag blev der for første gang nogensinde afholdt et officielt roséløb i Skagen. Starten gik ved Hyttefadet i Gammel Skagen, og efter seks poster kom deltagerne i mål på Kappelborg midt i Skagen. Undervejs var der seks depoter med hver sin rosé. - Skagen uge 29. Det er rosé, siger arrangør Kent Jørgensen til TV2 Nord. Der var 235 tilmeldte til Roséløbet, men interessen voksede sig i løbet af onsdag formiddag så stor, at der var 316 klar på startstregen klokken 11. To timer senere og med en hel del rosé mere indenbords kom de sidste i mål. - Det er jo folk, der vil hygge sig, og mange mennesker på et sted. Det er vel også Skagen i uge 29. De er glade, og det er festlige mennesker, fortæller Kent Jørgensen Efter starten ved Hyttefadet i Gammel Skagen gik turen videre til Den Tilsanede Kirke, Kystmuseet, Auktionshallen, Vippefyret, Haven ved Anchers Hus, Skagen Odde Naturcenter inden målet på Kappelborg. For en god ordens skyld, skal vi lige nævne, at kun personer over 18 år kunne deltage i Roséløbet.